钦定古今图书集成/明伦汇编/人事典/第035卷
## 钦定古今图书集成/明伦汇编/人事典/第035卷

| 钦定古今图书集成 明伦汇编 第三十五卷 |

| |

钦定古今图书集成明伦汇编人事典

第三十五卷目录

三岁部纪事

四岁部纪事

五岁部纪事

五岁部杂录

六岁部汇考

礼记〈内则〉

六岁部纪事

人事典第三十五卷

《路史》：“炎帝神农氏生三岁知稼穑般戏之事，必以黍
稷日于淇山之阳求其利，民宜久食之谷而艺之。”
《稗史》：东方朔三岁，秘谶一览，暗诵于口。

《梁书昭明太子传》：“太子统，字德施，生而聪叡，三岁受
《孝经》《论语》。”

《隋书元德太子昭传》：“昭，炀帝长子也。生而高祖命养
宫中。三岁时于元武门弄石狮子，高祖与文献后至
其所，高祖适患腰痛，举手凭后，昭因避去，如此者再
三。高祖叹曰：‘天生长者，谁复教乎’？由是大奇之。高祖
尝谓曰：‘当为尔娶妇’。昭应声而泣。高祖问其故，对曰：
‘汉王未婚时，恒在至尊所，一朝娶妇，便则出外，惧将
违离。是以啼耳’。”上叹其有至性。特钟爱焉。

《唐书权德舆传》：“德舆生三岁，知辨四声。”

《谢法慎传》：法慎甫三岁已有知时。母病不饮乳，惨惨
有忧色。或以珍饵诡悦之，辄不食，还以进母。

《宋史宗室列传》：“德昭子惟吉，字国祥，母郑国夫人陈
氏。惟吉生甫弥月，太祖命辇至内廷，择二女媪养视
之。或中夜号啼，必自起抚抱。三岁作弱弓轻矢，植金
钱为的，俾之戏射，十发八中，帝甚奇之。”

《徐积传》：积孝行专于天禀。三岁父死，旦旦求之甚哀。
母使读《孝经》，辄泪落不能止。

《金史麻九畴传》：“九畴三岁识字。”

《元史王恂传》：“恂性颖悟，生三岁，家人示以书，帙辄识
‘风’”“丁”二字，母刘氏授以《千字文》，再过目即成诵。
《伯颜传》：“伯颜生三岁，常以指画地，或三或六，若为卦
者。”

《珍珠船》柳下一小儿才三岁，曲拍皆中节。在母怀中
食乳，撚手指应节，盖宿习也。

《孔融别传》：孔文举年四岁时，每与诸兄共食梨，引小
者，人问其故，答曰：“我小儿，法当取小。”由此宗族奇之。
《晋书谢安传》：“安年四岁时，谯郡桓彝见而叹曰：‘此儿
风神秀彻，当不减王东海’。”

傅畅自叙：畅年四岁，散骑常侍扶风曾叔虎以德量
喜与余戏，常解衣褶被其背，脱余金环与侍者，谓余
当吝惜之，而经数日不索，遂于此见名，言论甚重
儿。《世说》：傅亮四岁能解衣与人无吝。郄超称其才名
过乃父。

《南史蔡兴宗传》：兴宗幼为父廓所重，谓有己风，与亲
故书曰：“小儿四岁，神气似可，不入非类之室，不与小
人游。”故以兴宗为之名，兴宗为之字。

儿，《世说》：“宋虞愿四岁，中庭橘熟，人竞取之，愿独恬然。”
《梁书义安王大昕传》：“大昕年四岁，母陈夫人卒，便哀
慕毁悴，有若成人。”
《刘歊传》：“歊幼有识慧，四岁丧父，与群儿同处，独不戏
弄。”

《陶季直传》：季直，丹阳秣陵人也。祖愍祖，宋广州刺史。
父景仁，中散大夫。季直早慧，愍祖甚爱异之。愍祖尝
以四函银列置于前，令诸孙各取，季直时甫四岁，独
不取，人问其故，季直曰：“若有赐，当先父伯，不应度及
诸孙。”故不取。愍祖奇之。

《儿世说》：“陶弘景四岁，以荻为笔，画灰中学书。”

《周书萧大圜传》：“大圜幼而聪敏，神情俊悟，年四岁能
诵《三都赋》及《孝经》《论语》。”

《唐书权德舆传》：“德舆生四岁，能赋诗，积思经术，无不
贯综。”

《宋史刘永年传》：永年字君锡，生四岁授内殿崇班，许
出入两宫。仁宗使赋小山诗，有“一柱擎天”之语，帝误
投金杯瑶津亭下，戏谓左右曰：“‘能取之乎’？永年一跃
持之而出。帝拊其首曰：‘奇童子也’。”常置内中，年十二
始听出外。

《真德秀传》：“德秀字景元，后改为景希，建之浦城人。四
岁受书，过目成诵。”

银杏使属对，埙应声曰：“金桃。”问何所据，对曰：“以杜诗
‘鹦鹉啄金桃’。”钥竦然曰：“亡友不死矣。”
《袁逢吉传》：逢吉四岁能诵《尔雅》《孝经》。

《元史铁哥传》：铁哥父斡脱赤殁，铁哥甫四岁，性颖悟，
不为嬉戏。从那摩入见，帝问谁氏子，对曰：“兄斡脱赤
子也。”帝方食鸡，辍以赐铁哥，铁哥捧而不食。帝问之，
对曰：“将以遗母。”帝奇之，加赐一鸡。

《尧山堂外纪》：解缙四岁时，出游市，偶跌，众笑之，吟曰：
“细雨落绸缪，砖街滑似油。凤皇跌在地，笑杀一群牛。”
《明外史李东阳传》：东阳四岁能径尺书，景帝召试之，
甚喜，抱置膝上，赐果钞。还家后两召讲《尚书大义》，称
旨，命入京学。

《后汉书朱穆传》：“穆字公叔，年五岁便有孝称。父母有
病，辄不饮食，差乃复常。”

《世说》：孔文举有二子，大者六岁，小者五岁。昼日父眠，
小者床头盗酒饮之。大儿谓曰：“何以不拜？”答曰：“偷那
得行礼？”

《三国志锺会传》：“会字士季，颍川长社人，太傅繇小子
也。少敏惠夙成。中护军蒋济著论，谓观其眸子，足以
知人。会年五岁，繇遣见济，济甚异之，曰：‘非常人也
儿’。”《世说》：“贾逵五岁不能言，其姊每携听邻塾读书，辄
默识，后一能言，便诵之如流。”

《晋书羊祜传》：祜年五岁时，令乳母取所弄金环。乳母
曰：“汝先无此物。”祜即诣邻人李氏东垣桑树中探得
之。主人惊曰：“此吾亡儿所失物也，云何持去？”乳母具
言之，李氏悲惋，时人异之，谓李氏子即祜之前身也。
《卫玠传》：玠年五岁，风神秀异，祖父瓘曰：“此儿有异于
众，顾吾年老，不见其长成耳。”

《傅畅传》：“畅字世道，年五岁，父友见而戏之，解畅衣，取
其金环与侍者，畅不之惜，以此赏之。”

《愍怀太子传》：宫中尝夜失火，武帝登台望之，太子时
年五岁，牵帝裾入暗中，帝问其故，太子曰：“暮夜仓卒，
宜备非常，不宜令照见人君也。”由是奇之。尝从帝观
豕牢，言于帝曰：“豕甚肥，何不杀以享士，而使久费五
谷。”帝嘉其意，即使烹之，因抚其背谓廷尉傅祗曰：“此
儿当兴我家。”尝对群臣称太子似宣帝，于是令誉流
于天下。

《范粲传》：粲子乔字伯孙，年二岁时，祖馨临终抚乔首
曰：“恨不见汝成人。”因以所用砚与之。至五岁，祖母以
告乔，乔便执砚涕泣。

《武陵庄王澹传》：澹母诸葛太妃表澹不孝，由是澹与
妻子徙辽东。其子禧年五岁，不肯随去，曰：“要当为父
求还，无为俱徙。”陈诉历年，太妃薨，然后得还。

《世说》：桓宣武薨，桓南郡年五岁，服始除，桓车骑与送
故文武别，因指语南郡：“此皆汝家故吏。”佐元应声恸
哭，酸感旁人。

《妮古录》：王子敬五岁有书意，卫夫人书《大雅吟》赐之。
《齐春秋》：刘献字珪，沛人。五岁闻舅孔昭先读管宁传，
欣然请更读，因听受，曰：“可及此耳。”

《梁书庾沙弥传》：沙弥父佩玉，宋昇明中坐沈攸之事
诛。沙弥时始生，年至五岁，所生母为制采衣，辄不肯
服。母问其故，流涕对曰：“家门祸酷，用是何为？”

《昭明太子传》：“太子生而聪叡，五岁遍读五经，悉能讽
诵。”

《元帝本纪》：世祖聪悟俊朗，天才英发。年五岁，高祖问：
“汝读何书？”对曰：“能诵《曲礼》。”高祖曰：“汝试言之。”即诵上
篇，左右莫不惊叹。

《到沆传》：沆父㧑，齐五兵尚书。沆幼聪敏，五岁时，㧑于
屏风抄古诗，沆请教，读一遍，便能讽诵，无所遗失。
《王僧孺传》：僧孺年五岁，读《孝经》，问授者，此书所载述
曰论忠孝二事，僧孺曰：“若尔，常愿读之。”

《谢蔺传》：蔺五岁，每父母未饭，乳媪欲令蔺先饭，蔺曰：
“既不觉饥彊，食终不进。”舅阮孝绪闻之叹曰：“此儿在
家则曾子之流，事君则蔺生之匹。”因名之曰蔺。
《滕昙恭传》：昙恭年五岁，母杨氏患热，思食寒瓜，土俗
所不产，昙恭历访不能得，衔悲哀切，俄值一桑门，问
其故，昙恭具以告，桑门曰：“我有两瓜，分一相遗。”昙恭
拜谢，因捧瓜还，以荐其母，举室惊异。寻访桑门，莫知
所在。

《陶季直传》：“季直五岁丧母，哀若成人。初，母未病，于外
染衣，卒后，家人始赎，季直抱之号恸，闻者莫不酸感。”
儿《世说》：“庾子舆五岁读《孝经》，手不释卷。或曰：‘此书文
句不多，何用自苦’？曰：‘孝德之本，何谓不多’？”

《陈书岑之敬传》：“之敬年五岁读《孝经》，每烧香正坐，亲戚咸加叹异。”

《阮卓传》：“时有武威阴铿，幼聪慧，五岁能诵诗赋，日千
言。”

《魏书河南王曜传》：“曜五岁，尝射雀于太祖前，中之，太
祖惊叹焉。”

《高宗文成皇帝纪》：帝少聪慧，世祖爱之，常置左右。年
五岁，世祖北巡，帝从在后，逢虏帅桎一奴，欲加其罚。
帝谓之曰：“奴今遭我，汝宜释之。”帅奉命解缚。世祖闻
之曰：“此儿虽小，欲以天子自处。”意奇之。

《任城王云传》云：年五岁，恭宗崩，号哭不绝声。世祖闻
之而呼，抱之泣曰：“汝何知而有成人之意也！”

《北齐书邢卲传》：“卲字子才，河间邺人，魏太常贞之后。
父虬，魏光禄卿。卲小字吉，少时有避，遂不行名。年五
岁，魏吏部郎清河崔亮见而奇之，曰：‘此子后当大成，
位望通显’。”

《周书觓斯征传》：“征幼聪颖，五岁诵《孝经》《周易》，识者异
之。”

《朝野佥载》：苏颋年五岁，裴谈过其父，颋方在，乃试诵
庾信《枯树赋》，将及终篇，避“谈”字，因易其韵曰：“昔年移
树，依依汉阴；今看摇落，凄怆江浔。树犹如此，人何以
任？”谈骇叹久之，知其他日必主文章也。

《儿世说》：张𬸦五岁，梦大鸟五彩降于家。占云：“文章瑞
国。”

《三国典略》：赵隐字彦深。年五岁，母傅便孀居，谓之曰：
“家贫儿小，何以能济？”隐泣而言曰：“若天矜儿，大当仰
报。”

《贵耳集》：黄巢五岁，侍翁父为菊花联句，翁思索未至，
巢信口应曰：“堪与百花为总首，自然天赐赭黄衣。”巢
之父怪欲击巢，迺翁曰：“孙能诗，但未知轻重，可令再
赋一篇。”巢应之曰：“飒飒西风满院栽，蕊寒香冷蝶难
来。他年我若为青帝，移共桃花一处开。”跋扈之意，已
见婴孩之时，加以数年，岂不为神器之大盗耶？
《宋史元绛传》。“绛字厚之。钱塘人。生而敏悟。五岁能作
诗。九岁谒荆南太守。试以三题。上诸朝。贫不能行。长
举进士。”

《贾黄中传》：黄中父玭善教子。黄中幼聪悟，方五岁，玭
每旦令正立展书卷比之，谓之等身书，课其诵读。
《和㠓传》：㠓字显仁，凝第四子也。生五六岁，凝教之诵
古诗赋，一历辄不忘。试令咏物为四句诗，颇有思致。
凝叹赏而奇之，语岘曰：“此儿他日必以文章显，吾老
矣，不见，汝曹善保护之。”

《李韶传》：“韶字元善，弥逊之曾孙也。父文饶，为台州司
理参军，每谓人曰：‘吾司臬多阴德，后有兴者’。”韶五岁
能赋梅花。嘉祐四年，与其兄宁同举进士。

《钱勰传》：“勰字穆父，彦远之子也。生五岁，日诵千言。十
三岁，制举之业成。”

《洪湛传》：“湛字惟清，幼好学，五岁能为诗。未冠，录所著
十卷为《龆年集》。举进士，有声。”

《许应龙传》：应龙字恭甫，福州闽县人。五岁通经旨。座
客曰：“小儿气食牛。”应龙应声：“丈夫才吐凤”为对。四座
嘉叹。

《天中记》：王元之五岁已能诗，因太守赏白莲，倅言于
太守，召而吟一绝云：“昨夜三更里，嫦娥堕玉簪，冯夷
不敢受，捧出碧波心。”又云：“佳人方素面，对镜理新妆。”
守曰：“天授也。”

《闽川士传》：“林杰幼而聪明秀异，言发成文。五岁至王
仙君霸坛，遂口占云：‘羽客已归云路去，凡炉草木尽
雕残。不知千载归何日，空使时人埽旧坛’。会七夕堂
前乞巧，因试其乞巧诗，杰援笔曰：‘七夕今朝看碧霄，
牵牛织女渡河桥。家家乞巧望秋月，穿尽红丝几万
条’。”《咏荔枝》诗云：“金盘摘下排朱果，红壳开时饮玉浆。”
郑副使作《奇童传》，刘制使重为序以贻之。

《金史移剌履传》：履字履道，辽东丹王突欲七世孙也。
父聿鲁，早亡。聿鲁之族兄兴平军节度使德元无子，
以履为后。方五岁，晚卧庑下，见微云往来天际，忽谓
乳母曰：“‘此所谓卧看青天行白云’者耶？”德元闻之，惊
曰：“是子当以文学名世。”

《元史孝友传》：“郭狗狗，平阳翼城人。父宁，为钦察先锋
使首领官，戍大良平。宋将史太尉来攻，夜陷大良平，
宁全家被俘。史将杀宁狗，狗年五岁，告史曰：‘勿杀我
父，当杀我’。史惊问宁曰：‘是儿几岁耶’？宁曰：‘五岁’。史曰：
‘五岁儿能为是言，吾当全汝家’。即以骑送宁等往合
州，道遇国兵，骑惊散，宁家俱得还。御史以事闻，命旌”
之。

《明外史闻龙传》：“龙生有至性，五岁丧母，哭声感路人，
事父定省中礼。”

《罗伦传》：“伦，永丰人。五岁，尝随母入园收果，长幼竞取，
伦独赐而后受。”

《张元祯传》：元祯五岁能诗，宁靖王召见异之，命名元
征。既而为巡抚韩雍所器，曰：“人瑞也。”乃易元祯

子’。”

《野史查铎传》：“铎同县张棨，五岁受书，彻晓大义。尝闻
鸡声，遽欲起，母问之，则举小学以对。母笑曰：‘汝才读
书，便晓其义耶？应曰：‘儿愿为之，岂第晓之而已’’。”

《谈苑》：王元长曰：“小儿五岁曰鸠车之戏，七岁曰竹马
之游。”

《群碎录》：男子入学多用七岁五岁，盖俗有男忌双，女
忌只之说，至冠笄亦然。按北齐李浑弟绘，六岁愿入
学，家人以偶年俗忌，约弗许。伺其伯姊笔牍之便，辄
窃用。未几通急就章，则其来久矣。

《礼记》：